•Suderinamumas su toje pačioje politikos srityje galiojančiomis nuostatomis

i) 2007–2013 m. laikotarpio Saugumo ir laisvių apsaugos programa, kurią sudarė specialioji programa „Nusikalstamumo prevencija ir kova su nusikalstamumu“ ir specialioji programa „Terorizmo ir kitos su saugumu susijusios rizikos prevencija, parengtis ir padarinių valdymas“;

ii) Reglamentu (ES) Nr. 513/2014 sukurta viena iš 2014–2020 m. laikotarpio Vidaus saugumo fondo dalių – policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonė (VSF policijos priemonė), taip pat

iii)2014–2020 m. laikotarpiu Reglamentu (ES) Nr. 1382/2013 nustatytos Teisingumo programos kovos su narkotikais politikos dalis.

Minėtomis priemonėmis buvo remiama bendra ES vidaus saugumo politika, pvz., policijos bendradarbiavimas, nusikalstamumo prevencija ir kova su juo (įskaitant kovą su terorizmu, valstybių narių teisėsaugos institucijų ir Europolo veiklos koordinavimą ir bendradarbiavimą), krizių valdymas (žmonių ir ypatingos svarbos infrastruktūros apsauga) ir kova su narkotikų kontrabanda.

Vidaus saugumo fondo veikla turės būti suderinama su Europos Sąjungos teisėsaugos bendradarbiavimo agentūros (Europolo), Europos Sąjungos teisėsaugos mokymo agentūros (CEPOL) ir Europos narkotikų ir narkomanijos stebėsenos centro (ENNSC) veikla. Fondo ir šių agentūrų veikla visapusiškai papildys viena kitą. Komunikate „Šiuolaikiškas biudžetas Sąjungai, kuri apsaugo, suteikia galių ir gina“ Komisija siūlo Sąjungos agentūroms saugumo srityje skirti 1 128 000 000 EUR (dabartinėmis kainomis). Šis reglamentas neapima šių agentūrų finansavimo. Jų finansavimas nustatomas pagal įprastą metinę biudžeto procedūrą.

•Suderinamumas su kitomis Sąjungos politikos sritimis

Atsižvelgiant į saugumo grėsmių mastą ir svarbą, taip pat į jų kintantį ir kompleksinį pobūdį, būtina ES mastu koordinuoti veiksmus ir pagal visas ES priemones vykdomus intervencinius veiksmus. Saugumas yra kompleksinis klausimas ir jeigu Vidaus saugumo fondas nebus susietas su kitomis finansavimo priemonėmis, ES negalės užtikrinti veiksmingo atsako. Todėl saugumo klausimas sprendžiamas keliomis Sąjungos programomis. Visų pirma saugumo klausimas bus sprendžiamas užtikrinant sąveiką ir nuoseklumą su Prieglobsčio ir migracijos fondu ir Integruoto sienų valdymo fondu (jį sudaro sienų valdymo ir vizų priemonė bei muitinio tikrinimo įrangos priemonė). Neteisėtų prekių, sprogmenų ir prekursorių kontrabandos, taip pat neteisėtos migracijos stebėjimas (t. y. nustatymas) bei saugumo patikros prie išorės sienų labai padeda išsaugoti bendrą ES saugumą. Dar vienas svarbus sąveikos su migracijos ir sienų politika elementas bus didelis Europos sienų ir pakrančių apsaugos agentūros veiklos išplėtimas, kad ji visapusiškai veiktų ir turėtų nuolatines maždaug 10 000 sienos apsaugos pareigūnų pajėgas.

Be to, svarbu užtikrinti sąveiką ir nuoseklumą su sanglaudos politikos fondais, programos „Europos horizontas“ saugumo srities mokslinių tyrimų dalimi, Europos skaitmenine programa, Teisingumo programa ir Teisių bei vertybių programa. Atsižvelgiant į saugumo ir teisingumo sričių ryšį vietos lygmeniu, taip pat bus sukurta ypatinga sąsaja tarp Vidaus saugumo fondo ir Teisingumo programos, siekiant užtikrinti tinkamą nusikaltimų aukų apsaugą, finansuoti bendras tyrimų grupes ir teisėjų mokymą, užtikrinti sąveikumą su Europos nuosprendžių registrų informacine sistema, pagerinti sulaikymo sąlygas ir tarpžinybinį bendradarbiavimą teisingumo ir saugumo srityse, be kita ko, per su teisingumu susijusias agentūras, pvz., Eurojustą ir Europos prokuratūrą. Kovos su narkotikais politikos srityje užtikrinama sąveika su „Europos socialiniu fondu +“, ypač su jo sveikatos komponentu. Sąveikos taip pat bus siekiama infrastruktūros ir viešųjų erdvių saugumo, kibernetinio saugumo ir radikalizacijos prevencijos srityse. ESF+ gali labai padėti užtikrinti geresnę integraciją ir drauge užkirsti kelią radikalizacijai. ERPF ir „InvestEU“ gali labai padėti padidinti investicijų į infrastruktūrą saugumą visoje Sąjungoje, o kibernetinio saugumo problemą galima spręsti padidinant IT sistemų saugumą. Šis klausimas, kaip ir saugumas, yra tarpvalstybinis ir tarpsektorinis reiškinys. Tai – taip pat svarbus Skaitmeninės Europos programos elementas, todėl reikia užtikrinti sąveiką su Vidaus saugumo fondu.